I flere uger har der ikke været meget mere end en våd klud og nok heller ikke meget støvsugning i hjørnerne på institutionerne i Jammerbugt. Siden slutningen af september er der kun gjort ’nødrent’ grundet en konkurs hos kommunens rengøringsleverandør. TV2 Nord har tidligere fortalt hvordan børnehavebørn i Jammerbugt måtte gå i to uger uden ordentlig rengøring. Men nu er der godt nyt om rengøringen. Efter konkursen til Rengoering.com, er personalet i stedet tilbudt ansættelse hos Kongsvang Cleaning, der i forvejen varetager en del af den kommunale rengøring. Borgmester Mogens Christen Gade (V) kalder det en god beslutning for medarbejderne i en turbulent tid: - Samtidig sikrer beslutningen, at rengøringsdriften kommer i gang igen så hurtigt som muligt på normal vis, siger borgmesteren. Forventingen er at rengøringen er oppe at køre igen fra næste uge, uge 43. Problemer længe Tidligere har TV2 Nord talt med Peter Albeck Laursen, direktøren for vækst og udvikling i Jammerbugt Kommune om den manglende rengøring i børnehave blandt andet. Han mener det er gået ”ekstremt hurtigt” i forhold til hvad der kunne forventes, har han sagt. Mens støvet har lagt sig i institutionerne, har kommunen nemlig måtte vente på et reelt konkursdekret. Det kom først 6. oktober. Kongsvang Cleaning er allerede igang med at kontakte medarbejderne.
Efter konkurs hos Rengoering.com, har byrådet nu beslutet hvem, der fremadrettet skal gøre rent.